Kázeň z evanjelických Služieb Božích, 30. 1. 2024, 18.00, UT po Nedeli Deviatnik, Bratislava, Legionárska 6, ES: 350, 443, 409, text zo SZ: 5M 5, 1-7, ev.: Mt 5, 43-48

**Nevšedný vychovávateľ**

**Galatským 3, 24***:* *„Zákon sa nám stal vychovávateľom po Krista, aby sme z viery boli ospravedlnení.“*

**Milí bratia, milé sestry!**

**Všetko, čo nás vedie bližšie k Spasiteľovi Pánovi Ježišovi Kristovi, slúži našej spáse.** Zákon síce bežne neoceňujeme, ba neraz ho pokladáme za niečo nepríjemné. Predsa aj **úlohou zákona je nasmerovať nás ku Kristovi**, priviesť k životu, ktorý sa páči Pánu Bohu.

Čo je to **zákon**? **Je to jeden zo spôsobov, ktorým Písmo sväté vyjadruje Božiu vôľu.** Kým cez evanjelium Biblia nám hovorí, čo nám Boh dáva, prostredníctvom zákona **vraví, čo od nás Pán Boh očakáva-žiada.** Zákon *je zhrnutý v 10 Božích prikázaniach.* Hospodin ich dal svojmu ľudu cez Mojžiša na vrchu Sinaj. **Ich sumarizáciou – sumou zákona je** **veľké prikázanie lásky**: *„Milovať budeš Pána, svojho Boha, z celého srdca, z celej duše, z celej mysle a z celej sily. Milovať budeš blížneho svojho ako seba samého.“* (Marek 12, 30n)

Toto trojprikázanie lásky nás vyzýva k láske k Trojjedinému Bohu, láske k blížnemu, ako ju opisuje Pán Ježiš v Kázni na vrchu (Matúš 5, 43 – 48) a k láske k sebe, t. j. k prijatiu samých seba. Veď aká by to bola láska k blížnym, keby sme sami sebou pohŕdali?

**Zámerom zákona – Božích prikázaní je, aby sa naše spoločenstvo s Trojjediným Bohom aj s našimi blížnymi podarilo.** **Pán Boh chce naše dobro.** Dobre konať, podľa Božej vôle žiť môžeme, len ak vieme, čo je správne a čo nie. Boh dal pri stvorení človeku **do srdca** svoje základné normy – **„prirodzený zákon“**. Upozorňuje nás naň svedomie. No **ľudské srdce a svedomie sú nespoľahlivé.** U Jeremiáša 17, 9 čítame: *„Srdce je klamlivé nad všetko a zradné je – kto sa v ňom vyzná?“* Vzdorovaním Bohu, presadzovaním svojich sebeckých túžob, ľahko dôjde k „otupeniu“ – **znecitliveniu svedomia**. Zrejme i preto Pán Boh svoj zákon napísal **na kamenné tabule** (trvácny materiál) ako svedectvo, že **sú trvalo platné.**

**Bez Božieho zákona by bol svet džungľou, kde by si každý robil, čo sa mu zachce.** Božie prikázania sú „dopravné značky“, bez ktorých hrozí chaos a kolaps! Zákon, **Božie prikázania sú nám** teda **nevšedným pedagógom, vychovávajú nás, aby sme nezabúdali na to, že Pánu Bohu patrí prvé miesto v našom živote.**

Mať Pána Boha na prvom mieste svojho života je dôležité, lebo vzťah s Bohom je výnimočný. Boh nás má rád viac ako ktokoľvek iný. Ľudské vzťahy ukončí smrť, vzťah s Bohom nie.

**Zákon nás vychováva, aby sme si Darcu (Boha) vážili viac ako dary a zároveň láskavo zaobchádzali s našimi blížnymi.** Prvé až tretie Božie prikázanie chráni náš vzťah k Bohu. Štvrté až desiate prikázanie chráni náš vzťah k ľuďom. Vo vzťahu k Bohu i ľuďom sme denne vystavení skúškam a pokušeniam. Tie nás chcú odviesť od lásky k Bohu i blížnym. Chcú, aby sme sa zacyklili v pocitoch zlyhania, prehier, hnevu na seba. Tu sú Božie prikázania – **Boží zákon** pomocou.

**Chráni nás ako zábradlie**, aby sme neublížili sebe

ani druhým ľuďom.

**Odhaľuje naše chyby ako zrkadlo**, v ktorom vidíme svoje hriechy, aby sme sa oddelili od zla, napravili ho. Zákon nám ukazuje, ako sa málo sa darí naše spoločenstvo s Bohom i ľuďmi. **Pomocou Božích prikázaní spoznávame, že naše jediné východisko je vo viere v Spasiteľa Pána Ježiša.**

**Ako smerovník nás zákon vedie k Ježišovi**. V našom vnútri je mnoho zla a neprávosti, ale u  Ježiša je odpustenie. U Neho je milosť a záchrana. Keď toto pomocou zákona spoznáme, sme na ceste k spaseniu, k večnému životu. Smieme sa z celého srdca tešiť a ďakovať Pánu Bohu za Jeho zákon – toho nevšedného vychovávateľa. Najmä však za nášho Pána a Spasiteľa Ježiša Krista, ku ktorému nás zákon vedie. Áno, **zákon je naším vychovávateľom. Vzdeláva nás a vedie ku Kristovi, aby sme v Neho verili, prijali Ho za svojho Spasiteľa a tak z viery boli Bohom ospravedlnení.**

Boží zákon na nás kladie vysoké požiadavky, ktoré nedokážeme naplniť. Spoznávame, že sme hriešni ľudia, že Bohu sa nemôžeme zapáčiť skutkami – to by sme museli všetky Jeho prikázania splniť na sto percent, čo nie je v našich silách – ale len tým, že vierou prijmeme, že Pán Ježiš za nás obetoval svoj život.

**Spasení nie sme** **tým**, že zachovávame prikázania zákona, ale z milosti. Nie tým, **čo robíme pre Boha, ale tým, čo Pán urobil pre nás.**

A keď to vieme, máme žiť Bohu na slávu. Nie však z povinnosti, aby sme si spásu „odslúžili“, ale z vďačnosti, že **spása nám je v Kristovi darovaná zadarmo, bez zásluh a „skutkov zákona**“. **To je evanjelium, ktoré robí kresťanstvo výnimočným: Boh nás prijíma takých, akí sme, pretože veríme v Ježiša Krista, svojho verného Spasiteľa, ktorý za všetky naše hriechy dokonale zaplatil.** Amen.

*S použitím myšlienok teológov: Detlev Graf von der Pahlen (Feste Burg 2024), Bengt Pleijel (Brána viery otvorená) a iných prameňov:* **Martin Šefranko, evanjelický a. v. farár**

**5. Mojžišova 5, 1 – 7: 1** Mojžiš zvolal celý Izrael a riekol: Počuj, Izrael, ustanovenia a právne predpisy, ktoré vám dnes verejne oznamujem. Naučte sa ich a usilujte sa ich plniť. **2** Hospodin, náš Boh, uzavrel s nami zmluvu na Chórebe. **3** Túto zmluvu neuzavrel s našimi otcami, ale so všetkými nami, ktorí tu dnes žijeme. **4** Tvárou v tvár hovoril Hospodin s vami na vrchu z ohňa **5** - v tom čase ja som stál medzi Hospodinom a vami, aby som vám zvestoval slovo Hospodinovo, lebo ste sa báli ohňa a nevystúpili ste na vrch. I riekol: **6** Ja som Hospodin, tvoj Boh, ktorý som ťa vyviedol z Egypta, z domu otroctva. **7** Nebudeš mať iných bohov okrem mňa.

**Matúš 5, 43 – 48: 43** Počuli ste, že bolo povedané: Milovať budeš svojho blížneho a nenávidieť svojho nepriateľa. **44** Ale ja vám hovorím: Milujte svojich nepriateľov, dobrorečte tým, ktorí vás preklínajú, čiňte dobre tým, ktorí vás nenávidia, a modlite sa za tých, ktorí vás prenasledujú a vám sa protivia; **45** aby ste boli synmi svojho Otca, ktorý je v nebesiach; veď On dáva vychádzať slnku na zlých aj na dobrých a zosiela dážď na spravodlivých aj na nespravodlivých. **46** Lebo ak milujete tých, ktorí vás milujú, aká vám za to odmena? Či nerobia to isté aj colníci? **47** A ak pozdravujete len svojich bratov, čo zvláštne robíte? Či nerobia to isté aj pohania? **48** Vy teda buďte dokonalí, ako je dokonalý váš Otec nebeský.